b'\n_START_ARTICLE_\n\xc4\x8cude\xc5\xbeni Feliks\n_START_SECTION_\nVsebina\n_START_PARAGRAPH_\nVe\xc4\x8dji del zgodbe se dogaja v gra\xc5\xa1\xc4\x8dini na slovenskem pode\xc5\xbeelju v \xc4\x8dasu pred drugo svetovno vojno, natan\xc4\x8dneje v letu 1937. V gra\xc5\xa1\xc4\x8dini \xc5\xbeivi dru\xc5\xbeina Kalmus-Missia, ki jo sestavljajo podjetnik Kalmus, njegova \xc5\xbeena \xc5\xa0tefanija in dve h\xc4\x8derki Erna in Heda. Kalmus s poroko pravzaprav re\xc5\xa1i napol obubo\xc5\xbeano dru\xc5\xbeino Missia. Ker pa Kalmus ves \xc4\x8das namenja poslom, ga \xc5\xbeena zasovra\xc5\xbei in si poi\xc5\xa1\xc4\x8de ljubimca Leonida Jurjevi\xc4\x8da Skobenskega. Po Kalmusovi smrti prav on prevzame upravljanje gra\xc5\xa1\xc4\x8dine. Zgodba se zaplete, ko nekega dne na njihova vrata potrka \xc5\xa1estnajstletni Feliks, sin Kalmusove pokojne sestre, ki ne pozna svojega o\xc4\x8deta. Feliks ni ravno privla\xc4\x8dne zunanjosti, vendar se izka\xc5\xbee s svojim enciklopedi\xc4\x8dnim znanjem, ki je celo ve\xc4\x8dje od kozmopolitansko razgledanega Skobenskega. Feliks se veliko dru\xc5\xbei s sestri\xc4\x8dnama in se pri tem ujame v nekak\xc5\xa1en ljubezenski trikotnik. V pripoved, preko razli\xc4\x8dnih znamenj, vse bolj vstopa gro\xc5\xbenja nacizma. Feliks postopoma postane \xc4\x8dlan dru\xc5\xbeine, ko se iznenada oglasi njegov o\xc4\x8de. Izka\xc5\xbee se, da gre za svetovno znanega glasbenika judovskega rodu, ki je \xc5\xbee na begu pred nacisti\xc4\x8dno gro\xc5\xbenjo. Feliks, kljub lastnim in o\xc4\x8detovim pomislekom, sprejme judovstvo in se kljub groze\xc4\x8dni nacisti\xc4\x8dni nevarnosti odlo\xc4\x8di, da bo od\xc5\xa1el z njim po svetu._NEWLINE_Roman je zaradi raznolikih slogovnih in pripovednih postopkov ter uporabe starinskih, strokovnih in ve\xc4\x8djezi\xc4\x8dnih izrazov, zahteven za branje in ni namenjen lahkotnemu branju. Vendar je prav zaradi teh lastnosti roman izjemen in zagotovo vreden vlo\xc5\xbeenega truda in \xc4\x8dasa.\n_START_SECTION_\nZbirka\n_START_PARAGRAPH_\nDelo, izdano leta 1993 pri Mladinski knjigi, je bilo uvr\xc5\xa1\xc4\x8deno v zbirko Nova Slovenska knjiga._NEWLINE_Delo, izdano leta 2004 pri zalo\xc5\xbebi DZS, je iz\xc5\xa1lo v zbirki Slovenska zgodba.\n_START_SECTION_\nNagrade\n_START_PARAGRAPH_\nAvtor je za roman \xc4\x8cude\xc5\xbeni Feliks leta 1994 prejel Delovo nagrado kresnik.'